Προσφυγή της 9ης Αυγούστου 2019 – Ισπανία κατά Επιτροπής
(Υπόθεση T-554/19)
Γλώσσα διαδικασίας: η ισπανική
Διάδικοι
Προσφεύγον: Βασίλειο της Ισπανίας (εκπρόσωπος: M. García-Valdecasas Dorrego)
Καθής: Ευρωπαϊκή Επιτροπή
Αιτήματα
Το προσφεύγον ζητεί από το Γενικό Δικαστήριο:
να ακυρώσει την προσβαλλόμενη προκήρυξη και
να καταδικάσει την Ευρωπαϊκή Επιτροπή στα δικαστικά έξοδα.
Λόγοι ακυρώσεως
Η υπό κρίση προσφυγή βάλλει κατά της προκηρύξεως του γενικού διαγωνισμού EPSO/AD/374/19 – Διοικητικοί υπάλληλοι (AD 7), στους ακόλουθους τομείς: 1. Δίκαιο ανταγωνισμού, 2. Χρηματοπιστωτικό δίκαιο, 3. Δίκαιο της οικονομικής και νομισματικής ένωσης, 4. Δημοσιονομικοί κανόνες που εφαρμόζονται στον προϋπολογισμό της ΕΕ. 5. Προστασία των κερμάτων ευρώ από την κιβδηλεία 1 .
Προς στήριξη της προσφυγής, το προσφεύγον προβάλλει τέσσερις λόγους ακυρώσεως.
Παράβαση των άρθρων 1 και 2 του κανονισμού 1/58 2, του άρθρου 22 του Χάρτη των Θεμελιωδών Δικαιωμάτων της Ευρωπαϊκής Ένωσης (Χάρτης) και του άρθρου 1δ του Κανονισμού υπηρεσιακής κατάστασης των υπαλλήλων (ΚΥΚ), λόγω περιορισμού της επικοινωνίας μεταξύ της EPSO και των υποψηφίων στην αγγλική, στη γαλλική, στη γερμανική ή στην ιταλική γλώσσα και λόγω περιορισμού των γλωσσών που μπορούν να χρησιμοποιηθούν για τη συμπλήρωση του τμήματος «αξιολογητής ταλέντου» του εντύπου υποβολής υποψηφιότητας.
Παράβαση των άρθρων 1 και 6 του κανονισμού 1/58, του άρθρου 22 του Χάρτη, των άρθρων 1δ, παράγραφοι 1 και 6, και των άρθρων 27 και 28, στοιχείο στ΄, του ΚΥΚ, λόγω αδικαιολόγητου περιορισμού της επιλογής της δεύτερης γλώσσας μόνο μεταξύ τεσσάρων γλωσσών, ήτοι μεταξύ της αγγλικής, της γαλλικής, της γερμανικής και της ιταλικής, κατ’ αποκλεισμό των λοιπών επισήμων γλωσσών της Ευρωπαϊκής Ένωσης.
Η επιλογή της αγγλικής, της γαλλικής, της γερμανικής και της ιταλικής ως δεύτερης γλώσσας συνιστά αυθαίρετη επιλογή η οποία συνεπάγεται διάκριση λόγω γλώσσας, η οποία απαγορεύεται από το άρθρο 1δ, παράγραφοι 1 και 6, και τα άρθρα 27 και 28, στοιχείο στ΄, του ΚΥΚ.
Το γεγονός ότι η προκήρυξη δεν ορίζει ρητώς ότι ως πρώτη γλώσσα θεωρείται αυτή στην οποία οι υποψήφιοι έχουν ένα ελάχιστο επίπεδο C1 συνεπάγεται διπλή διάκριση, λόγω ιθαγένειας και λόγω «ομιλούμενης» γλώσσας, η οποία απαγορεύεται από το άρθρο 1δ, παράγραφοι 1 και 6, και τα άρθρα 27 και 28, στοιχείο στ΄, του ΚΥΚ.
____________
1  ΕΕ 2019, C 191 Α, σ. 1
2  Κανονισμός 1 περί καθορισμού του γλωσσικού καθεστώτος της Ευρωπαϊκής Οικονομικής Κοινότητας (ΕΕ 1958, 17, σ. 385).